钦定古今图书集成/理学汇编/经籍典/第149卷 > 礼记注疏 > 《学记》
## 钦定古今图书集成/理学汇编/经籍典/第149卷 > 礼记注疏 > 《学记》

《大学》始教皮弁、祭菜，示敬道也。《宵雅》疑三官其始也。

〈注〉宵之言小也。肄，习也，习《小雅》之三，谓《鹿鸣》《四牡》。《皇皇者华》也。此皆君臣宴乐相劳苦之诗，为始学者习之，所以劝之以官，且取上下相和厚。　〈疏〉当祭菜之时，使歌《小雅》，习其三篇。《鹿鸣》《四牡》，《皇皇者华》，取其上下之官，劝其始学之人，使上下顺序也，故云“官其始也”，亦谓以官劝其始也。　〈正义〉按《乡饮酒礼》《燕礼》皆歌《鹿鸣》《四牡》《皇皇者华》，又襄四年，穆叔如晋歌《小雅》三篇，故知《鹿鸣》《四牡》《皇皇者华》也。云“为始学者习之，所以劝之以官”者，《小雅》三篇，皆君臣燕乐及相劳苦，令为学者歌之，欲使学者得为官，与君臣相燕乐，各自劝励，故云“所以劝之以官”也。此云“劝之以始”者，谓学者始来入学，故云始入学习“之也。”

不学博依，不能安诗。

〈注〉博依广譬喻也。依或为衣。　〈疏〉依，谓依倚也，谓依倚譬喻也。若欲学《诗》，先依倚广譬博喻。若不学《广譬》、博喻，则不能安善其诗，以《诗》譬喻故也。